ХЬЭIУПЭ ДжэбрэIил и усэхэр
* * *
Тхьэгъэзит Зубер деж
Жэщ мазэхэм гур сIэпихми,
Схуэгумахэу махуэр, мес,
И нэс-къэсыр щызэрихым,
Сыдахьэхыр и бзий къэс.
Хуэсакъыпэу къысхуэупсэ
Уэсэпс псыпсыр допIэнкIей.
ПкIатэ-лъатэу пситI зоIусэ,
Псэху зимыIэ кIейр докIей.
КъыщопIэнкIри вагъуэр хьэршым, –
Шэ тхъурымбэу пшэр тырех.
Мес, зыхеш зэхэпхыу къуршым,
Къэуш гъащIэм зыкъырех.
ХекIутэжыр вагъуэр вагъэм,
Гъэм и жылэу тыресэж.
Сэтэней хъужынущ гъагъэм!
Гъатхэм гъащIэр зохъуэпсэж…
* * *
Къашыргъэ КIурацэ и фэеплъу
Щхъыщхъ мажорыр жорым и
Iэдэжми –
«Жан-къыдэш» Тхьэ зэшхэм я Iэужьщ!
ИжькIэ ди адэжьхэм, дымыщIэжми,
Жыр къагъэшырт, ягу къыдэж нэужь!
Е зэужьым дэтым, я бгырыдзэр
Дзапэ уэрэд адэм иусарт…
Тхьэ сурэтхэр вагъуэм къызэпхидзырт,
Зэпадзыж ежьухэр нэIусам.
Лъапэрисэм и гугъу умыщIыххэ!
Хы макъамэ-къафэр уфэфам,
Уафэ дыдэм пхъэцIыч макъыу щихыр
Щыблэу зэкIуэцIычырт, уфIэфIам.
Афэу щхъыщхъ мажорыр зи мыфащэ
Щабэу гыз бжьамийр иджы мэзэш…
Пшынэ макъри, къыу уэрэду, щащэу,
Тхьэхэм къаIущэщыр зэпагуэш.
Бах
ЗэхуокIуатэ пшэхэр, зэщокIуатэ,
ЗэхуаIуатэ щэхухэр зэIэпах.
ЗэIэпаххэм къыухэр кIэщIэкIуадэу,
Дамэху псыпскIэ дыгъэ бзий къыхах.
ЗэкIуэцIахри, пшэхэм хэлъэщIыхьу,
ПщIыхь Iэмыр макъамэр зэбгырах,
Хы толъкъуныр уафэ
лъащIэм щIыхьэу,
Тхьэшхуэ пыхьэу щызэхихым Бах!
ПкIэлъей хъарщ гупсысэр –
зэщIэскъыскъэу,
ГукъэкIыжыр гугъэм ебдзыжынщ!
Зы едзыгъуэ пищэм гъащIэм уи къуэм,
Къыу уэрэдыр уэ къомыпцIыжын…
Хашыр пшэхэм макъамэху яIуантIэр,
ХаIуэнтIыкIыр къыухэм зэIэпах.
ЗэIусхауэ си дунейм и пщIантIэр
СыщIодэIур къысхуиIуатэм Бах!
Iэдииху
Пщыхьэщхьэ пшэплъым
сыхэплъэм сакъыу,
Къурш джабэм, зэшу,
къыришт зы жэщ…
Псы щIэж слъэгъуакIи
сыхэхъуэпсакъым,
Псыкъелъэ макъыр къырум дэсшэщIт.
ДэсшэщIти IукIэ дэсшт Iуащхьэмахуэ,
Шыхулъагъуэм щэхуу къехт Iэдииху.
Дэ зэхуэтIуатэ псоми и хъуахуэм
Къехъуапсэу, хьэршым
зэш къыIэпыхут,
Iэпыхуми, IэхукIэ, щIым нимыгъэсу,
Уэсэпс уэрэдкIэ зэшыр игъэпскIт…
КъэхъуэпскIти уафэр, къехт
шы мыгъасэ,
Мэскъалхэр лъалъэу фIалъэм
дэхъуэпскIт…
СыкIэлъохъуапсэ си Iэдиихум,
А щыблэ-хуарэм дунейр дохъей!
Хъарпшэру си нэм къыщIэпсэ нэхум
Нэпс пэлыдыжым кIуар зэдагъей.
* * *
Аргуэру бжьыхьэр къэсыжащ си деж,
Гукъеуэр жэщым жэпу къыстехэжу.
Жэщыбгым си псэм кIуам и
щыгу сыдеш,
Техьэгъуэу гъащIэр зэми
къыстехьэжу.
Соплъых къэскIуами – нэр
щоункIыфIыкI.
КIыфIыгъэр щхъыщхъыу телъщ
зэман сыхьэтым,
Щхьэр сIэтрэ сыплъэм,
слъагъукъым уэ зым фIэкI,
Мо уафэ къытщхьэщытыр си щыхьэту.
Техьэгъуэ-гъащIэ, си псэр езэшащ,
Сыздэпшэ куейхэм псэхупIэ щымыIэ…
Насып щымыIэм щхьэ сыхуэхэшат?
Жэуап схуэмытми, пхуеший
си гур си Iэм.
* * *
Нобэрей махуэм хэлъэт си напщIэ,
БдэзмыщIэ Iуэхум сегъэпIейтей.
Пщэдейм хэлъ щэхум сыщIэмыупщIэ,
Си гущIэм илъыр телъщ уи сэтейм.
Дахагъэу щыIэм сыхуэнэпсейщ,
Нобэрей махуэм хэлъэт си напщIэ.
Тхьэм усхуищIамэ хъыбарегъащIэ,
Хуэсакъыу гуауэр къызэупсей.
Бэрэжьей гущэ дунейр мэщэIу…
Нобэрей махуэм хэлъэт си напщIэ,
Гулъытэ лейкIэ сыномылъэIу,
Спэщылъыр дыджми, зэ умыпIащIэ…
Гупсысэ жьычу чэщей пшыналъэр
Махъсымэ фалъэу къызогъэщIей.
ДэпщIыпщIу слъагъум макъамэм
псалъэр,
«СылIэнущ» жысIэу сымыгужьей.
Нобэрей махуэм хэлъэт си напщIэ,
ЩIэлъэт къапщIийуэ укъысхуоджэгу…
Зэгуэр нэджыджым къытеща
гъащIэм,
И мащIэ мыхъуми, къилъхьэж
си жьэгу.
